กรมส่งเสริมการเกษตร เดินหน้าสร้างมาตรฐานเกลือทะเลไทย แนะเกษตรกรทำนาเกลือตามคู่มือ เพื่อยื่นขอ GAP
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า ประเทศไทยมีแหล่งผลิตเกลือทะเลแหล่งใหญ่อยู่ในพื้นที่ภาคตะวันออกและภาคตะวันตก มีเกษตรกรประกอบอาชีพทำนาเกลือและผลิตเกลือทะเลเพื่อใช้ประโยชน์มาอย่างยาวนาน กระทรวงเกษตรและสหกรณ์จึงได้กำหนดยุทธศาสตร์เกลือทะเลไทย (พ.ศ. 2564 – 2568)เพื่อเป็นแนวทางในการพัฒนาเกลือทะเลไทย โดยมีเป้าหมาย 4 ประการคือ พัฒนาเกลือทะเลไทยให้มีคุณภาพตามมาตรฐานสากล สร้างตลาดที่มีความหลากหลาย รักษาเสถียรภาพราคาเกลือทะเลไทย และมีการบริหารจัดการพื้นที่ทำนาเกลือทะเลที่ดี นอกจากนี้ เมื่อปี 2562 กระทรวงเกษตรและสหกรณ์ได้ประกาศใช้มาตรฐานสินค้าเกษตร เรื่องเกลือทะเลธรรมชาติ (มกษ.8402-2562) และมาตรฐานสินค้าเกษตร เรื่องการปฏิบัติทางการเกษตรที่ดีสำหรับการทำนาเกลือทะเล (มกษ.9055-2562) ซึ่งเป็นมาตรฐานทั่วไป สำหรับใช้ในการส่งเสริมสินค้าเกลือทะเลให้ได้มาตรฐาน มีคุณภาพและปลอดภัย กรมส่งเสริมการเกษตร ในฐานะฝ่ายเลขานุการคณะกรรมการพัฒนาเกลือทะเลไทย มีบทบาทสำคัญในการช่วยส่งเสริมให้เกษตรกรผู้ทำนาเกลือสามารถพัฒนาการประกอบอาชีพการทำนาเกลือให้ได้รับการรับรองมาตรฐานสากล โดยการส่งเสริมความรู้ ทักษะ และเตรียมความพร้อมทั้งในด้านกระบวนการผลิต และขั้นตอนการขอรับรองมาตรฐาน GAP เกษตรกรที่สนใจจะขอรับการรับรองมาตรฐาน GAP เกลือทะเล จะต้องพัฒนาการผลิตเกลือทะเลตลอดกระบวนการให้มีความสะอาดปลอดภัยตามหลักเกณฑ์ที่กำหนด โดยสามารถศึกษาคู่มือการปฏิบัติทางการเกษตรที่ดีสำหรับการทำนาเกลือทะเล (มกษ.9055-2562) หรือสอบถามรายละเอียดเพิ่มเติมในการเตรียมความพร้อมสำหรับการขอรับการรับรองมาตรฐานได้ที่สำนักงานเกษตรอำเภอใกล้บ้าน